Broj: 711-I-1359-M-104/23-02-21

Zagreb, 2. lipnja 2023.

 **DAVID SUŠAC**

 **zamjenik općinskog načelnika Općine Erdut**

**Predmet: mišljenje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 25. svibnja 2023. pod brojem 711-U-4563-M-104/23-01-25 zaprimilo je zahtjev za mišljenje koji je podnio obveznik David Sušac, zamjenik općinskog načelnika Općine Erdut.

U podnesenom zahtjevu obveznik postavlja upit može li se kao zamjenik načelnika Općine Erdut, koji dužnost obavlja volonterski, javiti na natječaj za zakup i prodaju državnog zemljišta. Uz navedeno, obveznik napominje kako nije izabran s iste liste kao i načelnik te da nisu pripadnici iste političke opcije.

Povodom navedenog zahtjeva Povjerenstvo na temelju članka 32. stavka 1. podstavka 3.

ZSSI-a na 9. sjednici održanoj 2. lipnja 2023. obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je Zakonom o poljoprivrednom zemljištu („Narodne novine“, broj 20/18., 115/18., 98/19. i 57/22., u daljnjem tekstu: ZPZ) propisan postupak javnog natječaja za zakup poljoprivrednih zemljišta, dok je Zakonom o poljoprivredi („Narodne novine“, br. 118/18., 42/20., 127/20. - Odluka Ustavnog suda Republike Hrvatske, 52/21. i 152/22., dalje u tekstu: ZOP) propisano tko se u smislu navedenog zakona smatra poljoprivrednikom.

Kako odredbama ZPZ-a nije propisano da u postupku zakupa sudjeluje zamjenik općinskog načelnika, međutim, općinski načelnik u određenim situacijama može ovlast potpisivanja Ugovora o zakupu prenijeti na zamjenika načelnika te je stoga potrebno utvrditi na koji način je obveznik David Sušac kao zamjenik načelnika dužan postupati.

Iz odredba ZPZ-a proizlazi da kada općinski načelnik sklapa ugovor o zakupu poljoprivrednog zemljišta s podnositeljem ponude, on to čini u ime Republike Hrvatske te stoga Povjerenstvo utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, već da poslovni odnos nastaje između zakupnika ì Republike Hrvatske.

Isto tako, iz navedenog zakona proizlazi da osim sklapanja navedenog ugovora o zakupu, odredbama Zakona o poljoprivredom zemljištu nije predviđeno da općinski načelnik na bilo koji drugi način sudjeluje u provođenju natječaja za dodjelu u zakup državnog poljoprivrednog zemljišta, s obzirom da Općinsko vijeće Općine Erdut donosi odluku o raspisivanju javnog natječaja te odluku o izboru najpovoİjnije ponude za zakup poljprivrednog zemljišta na prijedlog Povjerenstva za zakup poljoprivrednog zemljišta u vlasništvu države, čije članove imenuje. Odluku o izboru najpovoljnije ponude Općinsko vijeće donosi nakon dobivanja prethodne suglasnosti Ministarstva poijoprivrede, a način izračuna početne zakupnine uredbom propisuje Vlada Republike Hrvatske.

Slijedom navedenog, obveznik David Sušac može se kao i svaki građanin Republike Hrvatske, koji ispunjava uvjete sukladno odredbama ZPZ-a i ZOP-a, javiti na javni natječaj za zakup poljoprivrednog zemljišta u Općini u kojoj obnaša dužnost zamjenika općinskog načelnika.

Međutim, Povjerenstvo naglašava kako obveznik ZSSI-a treba uskladiti svoje postupanje s odredbama članka 9. ZSSI-a kako bi prevenirao situaciju u kojoj njegov privatni interes utječe na nepristranost u obavljanju javne dužnosti, budući je obveznik, sukladno članku 9. stavku 1. ZSSI-a, dužan deklarirati okolnost da je podnio prijavu na javni natječaj za dodjelu poljoprivrednog zemljišta u zakup, i to članovima Općinskog vijeća Općine Erdut te članovima Povjerenstva za zakup poljoprivrednog zemljišta u vlasništvu države, te s istom okolnosti upoznati javnost objavom na internetskoj stranici Općine. Na taj način pravodobno se skreće pozornost članovima predstavničkog tijela, članovima Povjerenstva za zakup poljoprivrednog zemljišta u vlasništvu države i zainteresiranoj javnosti na potrebu kontrole provedbe predmetnog javnog natječaja te, ako dođe do sklapanja ugovora, na potrebu provođenja nadzora nad izvršavanjem istog.

Nadalje, obveznik je sukladno članku 9. stavku 2. ZSSI-a u postupku provedbe javnog natječaja dužan izuzeti se od svakog eventualnog pa i posrednog oblika sudjelovanja u donošenju odluka kojima bi utjecao na svoj poslovni interes i od svake druge radnje koju bi u provedbi postupka predmetnog javnog natječaja eventualno poduzimao te za poduzimanje istih ovlastiti drugu osobu.

Povjerenstvo posebno napominje da u slučaju potpisa ugovora, eventualno izuzimanje općinskog načelnika od sklapanja ugovora do kojeg bi moglo doći te prijenos ovlasti za sklapanje ugovora na drugu osobu (pročelnika odnosno drugog službenika jedinice lokalne samouprave ili, u jedinicama u kojima općinski načelnik ima zamjenika izabranog iz reda pripadnika nacionalnih manjina, na tog zamjenika) ne utječe na valjanost ugovora.

Pri tome bi prijenos ovlaštenja trebao biti u obliku specijalne punomoći za poduzimanje konkretnog pravnog posla, koja punomoć mora biti sastavni dio ugovora, a ujedno napominjemo kako je potrebno navesti funkciju koju osoba na koju se ovlaštenje prenosi obnaša u općini.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik David Sušac, elektroničkim putem
2. Objava na internetskoj stranici Povjerenstva
3. Pismohrana